Udlændingestyrelsens rapport om forholdene i Eritrea er blevet kritiseret af eksperter, organisationer og politikere, men der er én bestemt gruppe, der er begejstrede for den: Støtterne af regimet i Eritrea.

»Teknisk set punkterer Danmark med sin fact finding mission samtlige beskyldninger om brud på menneskerettighederne i Eritrea og udstiller dem som ren propaganda«, skriver det eritreiske medie Tesfanews.net.

Den danske rapport, der konkluderer, at flygtninge fra Eritrea kan vende hjem uden at blive forfulgt, fik en hård medfart, da den ene af rapportens to navngivne kilder, professor Gaim Kibreab, trak sig fra rapporten, fordi han følte sig forrådt og misbrugt af de danske embedsmænd.